ઉમેદવાર પોતાનો અને પોતાની પાર્ટીનો પ્રચાર કરે એ તો સમજાયું, પણ ક્યારેક એવું બને ખરા કે એક માણસ કોઈ ઉમેદવારનો નહીં, પણ એક પણ ઉમેદવાર મતને લાયક નથી એટલે આ વખતે કોઈને મત આપવાને બદલે EVMમાં NOTA (નન ઑફ અબવ)નું બટન દબાવજો એવો પ્રચાર કરતો હોય. હા, રાજકોટમાં ‘બેન્ગાલ સ્વીટ્સ’ નામની મીઠાઈ શૉપ ધરાવતા પંચાવન વર્ષના અશોક પટેલ આ કામ કરી રહ્યા છે અને આ વખતે રાજકોટની લોકસભાની બેઠક પર એક પણ ઉમેદવારને મત આપવાને બદલે બધા ઉમેદવારને ગેરલાયક ઠેરવીને NOTAનું બટન દબાવવા માટે આહ્વાન કરી રહ્યા છે. અશોકભાઈએ NOTAના બટનના પ્રચાર માટે પોતાના માટે એપ્રન જેવું વસ્ત્ર પણ બનાવ્યું છે, જે પહેરીને તેઓ શહેરમાં ફરે છે, તેમણે પોતાના ઍક્ટિવા પર પણ NOTAના પ્રચારનાં સ્ટિકર લગાડ્યાં છે અને કોઈને મત નહીં આપવાનું કહ્યું છે.